- P R I J E D L O G -

Na temelju članka 28. Statuta Općine Pitomača („Službene novine“ Općine Pitomača, broj 2/13 - pročišćeni tekst, 2/15. i 1/18), a u svezi s člankom 2. Odluke o osnivanju javne ustanove Centar za kulturu „Drago Britvić” („Službene novine“ Općine Pitomača, broj 7/15), Općinsko vijeće Općine Pitomača, na 16. sjednici, održanoj \_\_\_\_\_\_\_ 2019. godine, daje slijedeću

***S U G L A S N O S T***

***na Pravilnik o plaćama zaposlenika Centra za kulturu „Drago Britvić“***

***Članak 1.***

Općinsko vijeće Općine Pitomača daje suglasnost na Pravilnik o plaćama zaposlenika Centra za kulturu „Drago Britvić“ (KLASA: 003-05/19-01/02, URBROJ: 2189/16-19-1, od 08. svibnja 2019. godine), koji je predložio v.d. Ravnatelja Rajko Stilinović, inž.

***Članak 2.***

Ova Suglasnost stupa na snagu danom donošenja i objavit će se u „Službenim novinama“ Općine Pitomača.

KLASA: 610-01/19-01/02

URBROJ: 2189/16-19-2

Pitomača, \_\_\_\_\_\_\_\_\_\_\_\_ 2019.

OPĆINA PITOMAČA

OPĆINSKO VIJEĆE

 PREDSJEDNIK:

 Rikard Bakan, mag.oec.

Na temelju članka 53. i 54. Zakona o ustanovama („Narodne novine“, broj 76/93, 29/97, 47/99 i 35/08), članka 7. Odluke o osnivanju javne ustanove Centar za kulturu „Drago Britvić“ („Službene novine“ Općine Pitomača, broj 7/15) i članka 14. i 15. Statuta Centra za kulturu „Drago Britvić“ od 01. siječnja 2016. godine, v.d. Ravnatelja donosi

***PRIJEDLOG PRAVILNIKA***

***o plaćama zaposlenika Centra za kulturu „Drago Britvić“***

**OPĆE ODREDBE**

***Članak 1.***

Ovim Pravilnikom utvrđuje se način obračuna plaća i drugih primanja zaposlenika Centra za kulturu „Drago Britvić“ (u nastavku teksta: Centar).

Zaposlenici ostvaruju pravo na plaće i druga primanja, temeljem rada u Centru u kome obavljaju dužnost na koju su izabrani ili imenovani.

**PLAĆE I DODACI NA PLAĆE**

***Članak 2.***

Plaću zaposlenika Centra čini umnožak koeficijenta složenosti poslova pojedinog radnog mjesta utvrđenog ovim Pravilnikom i osnovice za izračun plaće.

Iznos utvrđen sukladno stavku 1. ovog članka uvećava se temeljem radnog iskustva 0,5% za svaku navršenu godinu radnog staža, ali najviše do 20%. Tako utvrđen iznos smatra se osnovnom plaćom. Dodaci na osnovnu plaću su dodaci za uspješnost na radu te druga uvećanja plaće.

***Članak 3.***

Osnovica za obračun plaće zaposlenika iznosi 2.200,00 kuna.

***Članak 4.***

Sredstva za plaće osiguravaju se u Financijskom planu Centra, dijelom od prihoda ostvarenih poslovanjem Kuće Petra Preradovića, a dijelom iz proračuna Općine Pitomača.

***Članak 5.***

Koeficijenti po radnim mjestima zaposlenika utvrđuju se kako slijedi:

RADNO MJESTO BROJ IZVRŠITELJA KOEFICIJENT

1. Ravnatelj 1 3,50

2. Voditelj Kuće Petra Preradovića 1 3,00

3. Voditelj grupa 1 2,50

4. Zaposlenik suvenirnice 1 2,30

***Članak 6.***

Osnovna plaća zaposlenika uvećat će se za prekovremeni rad u visini od 50%. Prekovremeni rad je svaki rad duži od osam sati dnevno.

Ako zaposlenik radi na blagdane i neradne dane utvrđene zakonom ima pravo na plaću uvećanu za 50%.

Umjesto dodatka na plaću iz stavka l. ovog članka, zaposleniku se mogu odobriti slobodni radni dani, a prema ostvarenim satima rada.

***Članak 7.***

Plaća se isplaćuje do kraja mjeseca. Od jedne do druge isplate plaće, u pravilu, ne može proteći više od 30 dana.

**NAKNADA PLAĆE**

***Članak 8.***

Za vrijeme korištenja godišnjeg odmora zaposleniku pripada naknada plaće u visini kao da je radio u redovnom radnom vremenu.

***Članak 9.***

Naknada plaće za vrijeme prvih 42 dana privremene spriječenosti za rad (bolovanje) iznosi 90% plaće ostvarene u mjesecu neposredno prije nego je započeo s bolovanjem. Naknada u 100% iznosu plaće pripada zaposleniku kad je na bolovanju zbog profesionalne bolesti ili ozljede na radu.

**OSTALA MATERIJALNA PRAVA**

***Članak 10.***

Naknade, potpore ili nagrade zaposlenicima isplaćivat će se u neoporezivom iznosu sukladno odredbama Pravilnika o porezu na dohodak. Zaposleniku se isplaćuje prigodna nagrada dva puta godišnje (za blagdan Uskrsa i blagdan Božića) ukupno najviše do neoporezivog iznosa sukladno odredbama Pravilnika o porezu na dohodak. Zaposlenici imaju pravo na naknadu za korištenje godišnjeg odmora.

***Članak 11.***

Zaposlenik ima pravo na pomoć jednom godišnje radi nabavke prijeko potrebnih medicinskih pomagala, odnosno pokrića participacije pri liječenju odnosno kupnji prijeko potrebnih lijekova za sebe, dijete ili supružnika, u visini od 100% osnovice za izračun plaće.

***Članak 12.***

Zaposleniku upućenom na službeni put pripada naknada prijevoznih troškova i troškova noćenja u visini stvarnih izdataka sukladno odredbama Pravilnika o porezu na dohodak. Dnevnice za službeni put se isplaćuju u neoporezivom iznosu sukladno odredbama Pravilnika o porezu na dohodak.

Naknade troškova i dnevnice za službeno putovanje u inozemstvo isplaćuju se u neoporezivom iznosu sukladno odredbama Pravilnika o porezu na dohodak.

***Članak 13.***

Zaposlenik ima pravo na naknadu troškova prijevoza na posao i s posla u iznosu od 1,00 kuna po kilometru mjereno po najbližoj relaciji mjesto prebivališta – mjesto rada zaposlenika.

***Članak 14.***

Ako je zaposleniku odobreno korištenje privatnog automobila u službene svrhe, ima pravo na naknadu troškova u neoporezivom iznosu sukladno odredbama Pravilnika o porezu na dohodak.

***Članak 15.***

Zaposleniku će se isplatiti jubilarna nagrada za navršene godine staža u neoporezivom iznosu sukladno odredbama Pravilnika o porezu na dohodak. Jubilarna nagrada isplaćuje se u mjesecu koji slijedi mjesecu u kojem je zaposlenik ostvario pravo na jubilarnu nagradu, a najkasnije do kraja tekuće kalendarske godine u kojoj je stečeno pravo na jubilarnu nagradu. Iznimno, ako zaposleniku prestaje služba, odnosno radni odnos, a ostvario je pravo na jubilarnu nagradu, nagrada će se isplatiti zaposleniku sljedećeg mjeseca po prestanku radnog odnosa.

***Članak 16.***

Djetetu zaposlenika koji do 31. prosinca tekuće godine navršava 15 godina života isplatit će se dar jednom godišnje u neoporezivom iznosu sukladno odredbama Pravilnika o porezu na dohodak.

***Članak 17.***

Zaposleniku koji odlazi u mirovinu pripada pravo na otpremninu.

Zaposlenik kojemu poslodavac otkazuje nakon dvije godine neprekidnog rada u Centru, osim ako se otkazuje zbog razloga uvjetovanih ponašanjem radnika, ima pravo na otpremninu u iznosu koji se određuje s obzirom na dužinu prethodnog neprekidnog trajanja radnog odnosa u Centru.

Otpremnina se ne smije ugovoriti odnosno odrediti u iznosu manjem od 1/3 prosječne mjesečne plaće koju je zaposlenik ostvario u tri mjeseca prije prestanka rada, za svaku navršenu godinu rada u Centru. Ako zakonom, kolektivnim ugovorom, pravilnikom ili ugovorom o radu nije određeno drukčije, ukupan iznos otpremnine iz stavka 2. ovog članka, ne može biti veći od šest prosječnih mjesečnih plaća koje je radnik ostvario u tri mjeseca prije prestanka rada.

**ZAVRŠNE ODREDBE**

***Članak 18.***

Na sva pitanja koja nisu uređena ovim Pravilnikom, a odnose se na plaće, dodatke i naknade na plaću te sva ostala materijalna prava zaposlenika, primjenjuju se opći pozitivni zakonski propisi.

***Članak 19.***

Ovaj Pravilnik stupa na snagu osmi dan od dana objave na Oglasnoj ploči Centra.

KLASA: 003-05/19-01/02

URBROJ: 2189/16-19-1

Pitomača, \_\_\_\_\_\_\_\_\_\_\_\_\_ 2019.

 v.d. RAVNATELJA:

Rajko Stilinović, inž.